Zlatokosa je pala na… oko

Bok! Ja sam Zlatokosa. Zla-to-ko-sa! Sigurno se pitate zašto se tako zovem ako mi kosa nije zlatna, zato ću vam ispričati svoju priču.

Legenda kaže: kada sam bila jako, jako mala (zapravo još u majčinu trbuhu) moja se majka jako razboljela. Nije joj bilo spasa doli lijeka od jedne čarobne, zlatne biljke, endema….velebitske degenije, valjda. Ako niste znali, moći tog cvijeta su multifunkcionalne! Može izglačati i najzgužvanije lice.

Jedna stara žena, nije mogla prihvatiti činjenicu da stari pa je pronašla način kako će zauvijek biti lijepa i mlada koristeći njegove moći. No, ostala je bez cvijeta, jer je završio u dvorcu moje majke. Da, ona je bila kraljica, ja princeza! Moja je majka zbog tog cvijeta brzo ozdravila, a ja sam se zbog toga rodila zlatne kose, pa su me tako i nazvali. Logično.

Stara, ona što je prva znala gdje raste čarobno cvijeće, voljela je pjevati, nije baš k'o Jessie J, ali.. Jednog dana ušuljala se u dvorac dok sam spavala u svom krevetiću, sita i previta. Zapjevala je onu svoju: „Zlatni cvijete moj“. Kada je vidjela kako mi kosa blješti, bore su joj se izgladile, jagodice podigle, a staračke pjege umah izbijelile!!! Pokušala je odsjeći jedan pramen kako bi ga nosila u svojoj toaletnoj torbici umjesto pudera, ali on je istog trena izgubio svoju moć i zlatnu boju.

Likuša je shvatila da nema druge nego da otme dijete. I tako sam se ja našla u visokoj kuli, iza sedam mora i sedam gora, kako me nitko ne bi mogao pronaći. Odgajala me kao svoju kćer. Ona je bila moja Stara, a ja njezin cvijet.

Nikada mi nije dala da se šišam. Štoviše, stavljala mi pakunge od kvasca i jaja, trljala tjeme komovicom i gospinom travom kako bi mi kosa bivala sve dulja i dulja. Pa kad mi zakrešti onim svojim glasom: „Zlatokosooo! Spusti mi svoju koosuuu!“ Popela bi mi se na vrh glave. Rado me češljala pjevajući, i to ju je podmlađivalo.

A moji pravi roditelji? Svakog su mog rođendana u zrak puštali tisuće lampiona u nadi da će im se njihova izgubljena princeza vratiti. Ceremoniju sam pratila u izravnom televizijskom prijenosu. Lampioni su bili predivni!

Bližio se moj 15. rođendan a s njim i jedina želja: vidjeti lampione uživo! Pošto-poto! Smislila sam plan za moj rođendan.

Iskoristit ću priliku kad mi Stara ode na tržnicu po jaja i kvasac za novo gnojivo za kosu, pobjeći ću. Hoću!

I kad se konačno pružila prilika da prvi puta pobjegnem od kuće, pojavio se ON! Flin Fakin! Prezgodan lopov plavih očiju i crne kose zbog kojeg sam...ah...pala...na....oko! Okrenuo je, kako kaže pjesma "ringišpil u mojoj glavi", zato mi se u glavi vrtilo, a u trbuhu poletjelo jato leptira. Znala sam, ovo je dar Sudbine zapisane u zvijezdama.

Prvo mi se popeo na vrh glave (Znate ono...Zlatokoso spusti mi svoju kosuuuu) a onda obećao kule i vile ako ga ne prijavim. Ja sam pristala pod uvjetom da me odvede na lampione.

I tako smo krenuli na put. Zapitkivao me o mojoj kosi i pričao viceve o plavušama. Kad se smračilo, Flin nam je pokušao napraviti večeru i pri tom posjekao ruku. Logično.

Rana je bila duboka, Flin je bio uspaničen i nije bilo druge nego da upotrijebim svoje moći. Omotala sam mu ruku svojom kosom i zapjevala onu…

„Zlatni cvijete moj  
Nek' ti snaga sja“

Kakav light show! Znala sam da će se Flin izbezumiti. Trebali ste samo vidjeli njegovu facu kada je vidio da mu je ruka zacijelila! Nisu mu više ni na kraj pameti bili vicevi o plavušama.

Tada me Flin „Prezgodni“ Fakin odveo na posebno mjesto. Sjeli smo u čamac i spustili se niz rijeku prema dvorcu. Bila sam jako uzbuđena. Čekala sam cijeli život da uživo vidim lampione koji treperavim svjetlom razbijaju tamno nebo dižući se u vis dok se ne stope sa zvijezdama. Bili su mi tako blizu, mogla sam ih rukom dotaknuti. Kao u snu. U tom trenutku....poljubio me! Bilo je...neugodno, a opet...

Vratili smo se na obalu, malo smo šetali, a onda je on otišao po drva za vatru i umjesto njega pojavila se moja Stara.

Jaoooo! Pao mi je mrak na oči. Pojavila se k'o iz vedra neba i rekla da je Flina odvela policija. Mo'š mislit'. Tko zna kakvu mu je bukvicu očitala. Mene je vratila u kulu pod strogi nadzor, da ne kažem – pod ključ. Flin se nije javljao. Dani su prolazili, a ja, ja sam ga zavoljela i nadala se da će doći. Dopustila bih mu da me odvede i više nikada ne vrati. Logično.

Znate ono kad nešto jako želite pa vam se upravo to i dogodi! E pa Flin je ipak došao po mene. Oteo me! Kako cool. Tako smo ponovo krenuli u pustolovinu, bez puta i cilja. Glavno da smo bili zajedno. Dok smo se tako šetali držeći za ruke, ispred nas se pojavila moja gnjevna i bijesna Stara. Sad je bila stvarno stara. Toliko joj je ljutnja preobrazila lice. Vrištala je i kreštala iz sveg glasa dok mi se krv ledila u žilama. U jednom trenutku snažno i grubo me povukla za kosu da sam posrnula prema njoj. Ne za kosuuu!!! Tada je moj heroj Flin izvukao nož iz džepa i kao da je to vježbao, odsjekao mi je kosu točno na ovu dužinu. „Neee“, vikala sam ja. „Neeee“, vikala je moja Stara. Moja kosa je istog trena postala smeđa, izgubila je svoju zlatnu boju a s njom i moći. O, ne, nisam više plavuša.

A moja Stara starila je brzinom svjetlosti. U nekoliko trenutaka kosa joj je posjedila, lice izboralo, ruke osule staračkim pjegama. Urlala je u jadu i bijedi za svojom ljepotom dok je cijela šuma orila. Tada je sve utihnulo, nestali su zvukovi, nestala je i ona.

Okrenula sam leđa prošlosti i nastavila put s Flinom. Zanimljivo je kako smo putovali bez cilja a stigli do kraljevstva… Istina je stigla na vidjelo. Ništa više nije bilo isto.

Da li je to ipak dar Sudbine? Sjećate li se izgubljene princeze s početka ove priče? Da, to sam ja…Zlatokosa.

Marija Šerić, 8. c